รัฐบาลไทย-ข่าวทำเนียบรัฐบาล-ผลประชุม ก.ค.ศ. 3/2561
วันจันทร์ที่ 2 เมษายน 2561
ผลประชุม ก.ค.ศ. 3/2561
นายพินิจศักดิ์ สุวรรณรังค์ เลขาธิการคณะกรรมการข้าราชการครูและบุคลากรทางการศึกษา เปิดเผยผลการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 3/2561
นายพินิจศักดิ์ สุวรรณรังค์ เลขาธิการคณะกรรมการข้าราชการครูและบุคลากรทางการศึกษา เปิดเผยผลการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่3/2561 เมื่อวันศุกร์ที่ 30 มีนาคม 2561 ณ ห้องประชุมจันทรเกษม อาคารราชวัลลภ โดยมี นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ในฐานะประธาน ก.ค.ศ. เป็นประธานการประชุมและศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการเข้าร่วมประชุม
● กําหนดแนวทางการดําเนินการเกี่ยวกับการพิจารณาย้ายผู้บริหารสถานศึกษา
นายพินิจศักดิ์กล่าวว่า ที่ประชุมได้หารือแนวทางการดําเนินการเกี่ยวกับการพิจารณาย้ายผู้บริหารสถานศึกษาสังกัดสํานักงานคณะกรรมการการศึกษาขั้นพื้นฐาน ภายหลังศาลปกครองอุบลราชธานีมีคําสั่งทุเลาการบังคับ ตามข้อ 10 และข้อ 11 ของหลักเกณฑ์และวิธีการย้ายผู้บริหารสถานศึกษา สังกัดสํานักงานคณะกรรมการการศึกษาขั้นพื้นฐานว 24/2560
ทั้งนี้ ที่ประชุมเห็นชอบให้กําหนดหลักเกณฑ์และวิธีการย้ายฯ เป็นการเฉพาะ เพื่อใช้ย้ายผู้อํานวยการสถานศึกษาครั้งใหม่ให้รัดกุม โดยไม่ให้กระทบกับคําสั่งศาลและให้ยึดหลักการตามคําสั่งศาลปกครองที่ให้สามารถพิจารณาการย้ายผู้บริหารสถานศึกษาเพื่อการบริหารงานของรัฐได้
รมว.ศึกษาธิการกล่าวเพิ่มเติมในประเด็นนี้ด้วยว่า ที่ประชุมได้มีการหารือกับฝ่ายกฎหมายอย่างกว้างขวาง และพิจารณาเห็นว่าหากรออุทธรณ์เพียงอย่างเดียว การบริหารงานอาจเดินหน้าต่อไปไม่ได้ ตลอดจนเพื่อเป็นการปฏิบัติตามคําสั่งศาล จึงมีมติให้ออกหลักเกณฑ์การย้ายใหม่ด้วยความรัดกุม เพื่อช่วยแก้ไขปัญหาสําหรับผู้ที่ผ่านเกณฑ์ ว9 และไม่ส่งผลกระทบกับข้อ 10 หรือข้อ 11 ของ ว24/2560 ซึ่งมีตําแหน่งรอการบรรจุอยู่จํานวนมาก โดยคาดว่าจะดําเนินการแก้ไขปัญหาแล้วเสร็จภายในช่วงปิดเทอมนี้ ส่วนผู้ที่มีสิทธิ์ตาม ว24/2560 หลังศาลมีคําสั่งก็ต้องพักไว้ก่อน แต่เมื่อหลักเกณฑ์ใหม่เสร็จเรียบร้อยแล้วและมีคุณสมบัติครบ ก็สามารถยื่นขอย้ายตามหลักเกณฑ์ใหม่ได้
●เห็นชอบหลักเกณฑ์ฯ การขอใช้บัญชีสอบตําแหน่งศึกษานิเทศก์
ที่ประชุมเห็นชอบหลักเกณฑ์และวิธีการนํารายชื่อผู้ได้รับการคัดเลือกในบัญชีหนึ่งไปขึ้นเป็นบัญชีผู้ได้รับการคัดเลือกในบัญชีอื่นตําแหน่งศึกษานิเทศก์สังกัดสํานักงานคณะกรรมการการศึกษาขั้นพื้นฐาน โดยสรุปสาระสําคัญ ดังนี้
ให้คณะกรรมการศึกษาธิการจังหวัด (กศจ.) เป็นผู้ดําเนินการโดยการตกลงยินยอมของ กศจ. เจ้าของบัญชี และ กศจ. ที่ขอรายชื่อผู้ได้การคัดเลือก
การขอรายชื่อผู้ได้รับการคัดเลือกให้ดําเนินการตามลําดับและขั้นตอน ดังนี้
1) ให้ขอรายชื่อผู้ได้รับการคัดเลือกจากบัญชี ของ กศจ. ที่มีพื้นที่ติดต่อกันในสังกัดสํานักงานศึกษาธิการภาคเดียวกัน
2) หากไม่มี ให้ขอจาก กศจ. ที่มีพื้นที่ติดต่อกันในสํานักงานศึกษาธิการภาคอื่น
3) หากไม่มี ให้ขอจาก กศจ. ใดก็ได้ ในสังกัดสํานักงานศึกษาธิการภาคเดียวกัน
4) หากไม่มี ให้ขอจาก กศจ. ในสังกัดสํานักงานศึกษาธิการภาคใดก็ได้
ให้ กศจ. เจ้าของบัญชี และ กศจ. ที่ขอรายชื่อผู้ได้รับการคัดเลือกดําเนินการให้แล้วเสร็จก่อนที่บัญชีเดิมจะครบอายุการขึ้นบัญชี
●เห็นชอบให้เสนอขออัตราว่างจากการเกษียณคืน
ที่ประชุมเห็นชอบให้เสนอคณะกรรมการกําหนดเป้าหมายและนโยบายกําลังคนภาครัฐ (คปร.) เพื่อขอยกเว้นเงื่อนไขการจัดสรรอัตราว่างจากผลการเกษียณอายุราชการของข้าราชการครู สังกัดสํานักงานคณะกรรมการการศึกษาขั้นพื้นฐาน เฉพาะเมื่อสิ้นปีงบประมาณ พ.ศ. 2560คืนให้กับโรงเรียนประถมศึกษา โรงเรียนประถมศึกษาขยายโอกาส และโรงเรียนมัธยมศึกษาที่มีจํานวนนักเรียนน้อยกว่า 250 คนที่ตั้งอยู่ในพื้นที่ปกติแต่ประสบปัญหาการขาดแคลนอัตรากําลังครู จํานวนรวมทั้งสิ้น 2,965 แห่ง จํานวน 3,621 อัตรา
●เห็นชอบกรอบแนวคิดการให้ข้าราชการครูบางตําแหน่ง เป็นสัญญาจ้างปฏิบัติงานรายปี
ที่ประชุมเห็นชอบกรอบแนวคิดในการกําหนดระเบียบ ก.ค.ศ. ตามมาตรา 52 แห่งพระราชบัญญัติระเบียบข้าราชการครูและบุคลากรทางการศึกษา พ.ศ. 2547 (ซึ่งมาตรา 52 กําหนดว่า นอกจากการบรรจุและแต่งตั้งเพื่อให้บุคคลเข้ารับราชการเป็นข้าราชการครูและบุคลากรทางการศึกษาแล้วก.ค.ศ. อาจกําหนดให้ตําแหน่งข้าราชการครูและบุคลากรทางการศึกษาบางตําแหน่ง เป็นสัญญาจ้างปฏิบัติงานรายปีหรือโดยมีกําหนดเวลาตามระเบียบที่ ก.ค.ศ. กําหนด โดยความเห็นชอบของกระทรวงการคลังหรือเป็นพนักงานราชการ โดยไม่ต้องเป็นข้าราชการก็ได้)เพื่อรองรับนโยบายPublic Schoolของรัฐบาลโดยมีกรอบแนวคิด ดังนี้
ในระยะเริ่มแรกควรกําหนดเฉพาะระเบียบ ก.ค.ศ. ว่าด้วยการจ้างบุคคลให้ดํารงตําแหน่งตามสัญญาจ้าง เนื่องจากการจ้างพนักงานราชการมีระเบียบสํานักนายกรัฐมนตรีกําหนดไว้ให้ปฏิบัติแล้ว
การกําหนดตําแหน่งข้าราชการครูและบุคลากรทางการศึกษาบางตําแหน่งเป็นสัญญาจ้างในเบื้องต้นเห็นควรกําหนดเพียง 2 ตําแหน่ง คือ ตําแหน่งผู้อํานวยการสถานศึกษา และตําแหน่งครู
การสรรหาบุคคลเพื่อจ้างใช้กระบวนการคัดเลือก โดยผู้มีสิทธิ์เข้ารับการคัดเลือกต้องมีคุณสมบัติเฉพาะสําหรับตําแหน่งตรงตามที่ ก.ค.ศ.กําหนด เน้นประสบการณ์ ความรู้ ความสามารถ ความเชี่ยวชาญมากเป็นพิเศษ
กําหนดระยะเวลาการจ้าง 4 ปีต้องปฏิบัติงานตามเวลาราชการเต็มเวลา และต้องได้รับการประเมินผลการปฏิบัติงานทุกปี เพื่อประเมินผลการจ้าง
ค่าตอบแทนและประโยชน์เกื้อกูลอื่น ๆให้เทียบเคียงกับบัญชีอัตราเงินเดือนตามพระราชบัญญัติเงินเดือน เงินวิทยฐานะ และเงินประจําตําแหน่งข้าราชการครูและบุคลากรทางการศึกษา พ.ศ. 2558 และจะกําหนดเพิ่มขึ้นตามคุณวุฒิ ประสบการณ์ ความรู้ ความสามารถ ความเชี่ยวชาญและผลงานที่ปรากฎ
กําหนดให้มีการกํากับ ติดตาม และประเมินผลการดําเนินงานสําหรับสถานศึกษาที่มีการจ้างบุคคลให้ดํารงตําแหน่งตามสัญญาจ้าง
ใช้งบประมาณของส่วนราชการเป็นค่าจ้าง
●เห็นชอบใช้หลักการเดิมในการสอบครูผู้ช่วย สพฐ. ปี 2561
ที่ประชุมเห็นชอบให้กําหนดหลักเกณฑ์และวิธีการสอบแข่งขัน เพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตําแหน่งครูผู้ช่วย สังกัดสํานักงานคณะกรรมการการศึกษาขั้นพื้นฐาน ปี พ.ศ. 2561โดยใช้หลักการเดิมไปก่อน โดยให้มีการสอบทั้ง ภาค ก., ภาค ข. และภาค ค.และให้สอดคล้องกับคําสั่งหัวหน้าคณะรักษาความสงบแห่งชาติ โดยให้มีการขึ้นบัญชีผู้สอบแข่งขันได้ 2 ปี
ทั้งนี้ มอบสํานักงาน ก.ค.ศ. ไปดําเนินการจัดประชุมหารือกับหน่วยงานที่เกี่ยวข้อง เพื่อยกร่างหลักเกณฑ์และวิธีการใหม่ให้แล้วเสร็จโดยเร็ว และให้นําเสนอ ก.ค.ศ. ในการประชุมครั้งต่อไปในเดือนเมษายน 2561
ทั้งนี้ นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน ได้แจ้งต่อที่ประชุมด้วยว่า สพฐ. ได้จัดทํากําหนดการจัดสอบต่าง ๆ เตรียมไว้แล้ว โดยต้องการให้กระบวนการจัดสอบทุกอย่างเสร็จสิ้นภายในวันที่ 15 มิถุนายน 2561 เพื่อบรรจุครูผู้ช่วยได้ภายในต้นเดือนกรกฎาคม 2561
●แต่งตั้งอนุกรรมการผู้ทรงคุณวุฒิใน อ.ก.ค.ศ. วิสามัญฯ
ที่ประชุมเห็นชอบแต่งตั้งนายวสันต์ นาวเหนียวเป็นอนุกรรมการผู้ทรงคุณวุฒิใน อ.ก.ค.ศ. วิสามัญเกี่ยวกับการพัฒนานโยบายและระบบบริหารงานบุคคล แทน นายอํารุง จันทวานิช ซึ่งพ้นจากการเป็นอนุกรรมการฯ เนื่องจากอายุครบ 70 ปีบริบูรณ์
Written byดรุวรรณ บุญมาก, นวรัตน์ รามสูต
Photoสํานักงาน ก.ค.ศ.
Rewriterนวรัตน์ รามสูต
Editorบัลลังก์ โรหิตเสถียร